MONO-JAS วิ่งต่อเนื่อง! ลุ้นสื่อโฆษณาเทิร์นอะราวด์-สะพัด ADVANC เล็งซื้อ 3BB
MONO-JAS วิ่งต่อเนื่อง! ลุ้นสื่อโฆษณาเทิร์นอะราวด์-สะพัด ADVANC เล็งซื้อ 3BB เพื่อต่อยอดธุรกิจบรอดแบรนด์ AIS Fiber ประเมิน JAS ได้เงินจากการขายธุรกิจบรอดแบนด์จะนำมาลงทุนในธุรกิจ MONO ที่มีการลงทุนร่วมกันอยู่แล้ว
17 ม.ค. 2565

ผู้สื่อข่าวรายงานว่าวันนี้ (17 ม.ค. 2565) ราคาหุ้นบริษัท โมโน เน็กซ์ จำกัด (มหาชน) หรือ MONO ณ เวลา 11:31 น. อยู่ที่ระดับ 2.30 บาท เพิ่มขึ้น 0.24 บาท หรือ 11.65% โดยทำจุดสูงสุดที่ 2.40 บาท และทำจุดต่ำสุดที่ 2.12 บาท ด้วยมูลค่าการซื้อขาย 360.66 ล้านบาท
ขณะเดียวกัน บริษัทจัสมิน อินเตอร์เนชั่นแนล จำกัด (มหาชน) หรือ JAS ณ เวลา 11:31 น. อยู่ที่ระดับ 3.88 บาท เพิ่มขึ้น 0.10 บาท หรือ 2.65% โดยทำจุดสูงสุดที่ 3.92 บาท และทำจุดต่ำสุดที่ 3.80 บาท ด้วยมูลค่าการซื้อขาย 363.72 ล้านบาท
โดยแหล่งข่าวจากวงการโบรกเกอร์ เปิดเผยว่า ราคา MONO และ JAS ปรับตัวขึ้น คาดมาจาก 2 ประเด็น ได้แก่ ธุรกิจสื่อโฆษณาที่ฟื้นตัวขึ้นจะหนุน MONO ให้เห็นการฟื้นตัวตามในไตรมาส 4/2564 และไตรมาส 1/2565 ผลประกอบการมีโอกาสพลิกกลับมามีกำไรสุทธิได้
ส่วนอีกปัจจัยหนึ่งคือ กระแสข่าวที่สะพัดในห้องค้าหลักทรัพย์ว่า บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC สนใจเข้าซื้อธุรกิจบรอดแบนด์ บมจ.ทริปเปิลที บรอดแบนด์ (TTTBB) ซึ่งเป็นผู้ให้บริการอินเตอร์เน็ตบรอดแบรนด์ 3BB เพื่อต่อยอดธุรกิจบรอดแบรนด์ AIS Fiber
ขณะที่มองว่าเมื่อ JAS ได้เงินมาจากการขายธุรกิจบรอดแบนด์ก็คาดว่าจะนำมาลงทุนในธุรกิจของ MONO ที่เดิมก็มีการ Synergy ร่วมกันอยู่แล้วในธุรกิจ 3BBTV และ Over-the-top (OTT)
ดังนั้นจึงมีมุมมองเป็นบวกต่อหุ้นดังกล่าว โดยอยู่ระหว่างการปรับราคาเป้าหมายขึ้น